春日雜興十首  其一○
作者：秦觀
朝代：宋

paragraphs: 藝籍燔祖龍，斯文就淪喪。
帝矜黔首愚，諸雋出相望。
揚馬操宏綱，韓柳激頹浪。
建安妙謳吟，風概亦超放。
玉繩带華月，艷艷青冥上。
奕世希末光，經緯得無妄。
兒曹獨何事，詆斥幾覆醤。
原心良自誣，猥欲私所尚。
螳螂拒飛轍，精衛填溟漲。
咄咄徒爾爲，東海固無恙。
鵷鸞日彫滅，黄口紛冗長。
投袂睇層霄，茲懷誰與亮。